तुअर खरीदी शुरू, मंडी में कैंटीन चालू न होने से किसान परेशान
तुअर का सीजन शुरू हो गया है। कृषि उपज मंडी में किसान अपनी तुअर बेचने के लिए पहुंचने लगे हैं, लेकिन यहां व्यवस्थाएं नहीं मिलने से उन्हें परेशान होना पड़ रहा है। मंडी परिसर में एक साल पहले किसानों की भोजन व्यवस्था के लिए कैंटीन का निर्माण किया गया है, लेकिन अभी तक उसकी शुरुआत नहीं हो पाई है। इससे यहां आने वाले किसानों को बाहर से भोजन की व्यवस्था करने को मजबूर होना पड़ रहा है।
अधिकारियों ने बताया कि कैंटीन की टेंडर प्रक्रिया विगत वर्ष पूरी नहीं हो पाई थी। ऐसे में इसकी शुरुआत अटक रही है। इस वर्ष टेंडर जारी करने की प्रक्रिया तैयार की जा चुकी है। शीघ्र ही यह कैंटीन किसानों के लिए शुरू की जाएगी। विगत वर्ष मंडी बोर्ड द्वारा मंडी परिसर में केंटीन बनाई गई है। इसकी लागत 10 लाख रुपए बताई जा रही है, लेकिन इस कैंटीन का फायदा अभी तक यहां आने वाले कृषकों को नहीं मिल पाया है। पिछले एक वर्ष से कैंटीन भवन तैयार हो चुका है। इसके दरवाजे पर ताला लगा हुआ है। मंडी प्रबंधन से इस बारे में बात की गई तो जवाब मिला कि कैंटीन की नीलामी प्रक्रिया अटकी हुई है। इस कारण देर हो रही है, जबकि हकीकत यह है कि कैंटीन में बिजली, पानी की व्यवस्था भी नहीं है। इससे लाखों रुपए से तैयार भवन बेमतलब साबित हो रहा है।
कूपन से किया जाएगा खाने का इंतजाम
तुअर खरीदी के दौरान विश्राम गृह और कैंटीन की सुविधाएं कृषकों को उपलब्ध कराने की योजना तैयार की गई है। कैंटीन की नीलामी कुछ तकनीकी कारणों से नहीं हो पाई है। शीघ्र ही किसानों के लिए खाने-पीने का इंतजाम कूपन द्वारा किया जाएगा। कालूराम शिवहरे, मंडी निरीक्षक एवं प्रभारी कृषि उपज मंडी
किसानों को हो रही परेशानी
करमवाडा गांव के किसान त्रिभुवन सिंह ने बताया कि मंडी में उपज बेचने आते हैं तो यहां साफ पानी तक पीने को नहीं मिलता। केंटीन के बाजू में अस्थाई तौर पर लगाए गए हाथ ठेले पर चाय-नाश्ते की व्यवस्था रहती थी। वह भी आजकल बंद है। मजबूरी में यहां जो व्यवस्थाएं है उनसे ही काम चलाना पड़ रहा है। वहीं चेनपुर के किसान सफाकत का कहना है कि तुअर बेचने के लिए दो-तीन दिन तक यहां रुकना पड़ता है, लेकिन ठहरने की व्यवस्था नहीं है। कृषक विश्राम गृह में ताले लगे हुए है।
सालभर से शोपीस बनी कैंटीन
कृषि उपज मंडी में लाखों रुपए की लागत से बनाई गई बिल्डिंग शो-पीस बनकर रह गई हैं। इस भवन का निर्माण किसानों की सुविधा के लिए किया गया था, लेकिन आज तक इसके ताले भी नहीं खुले हैं। मंडी परिसर में मौजूद केंटीन के लिए बनाया गया भवन धूल खा रहा है। मंडी प्रबंधन द्वारा अभी तक इसकी टेंडर प्रक्रिया भी पूरी नहीं की गई है। इससे इसका उपयोग नहीं हो पा रहा है।
मंडी में एक साल से बंद पड़ी है केंटीन।
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva